Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(Šī publikācija aizstāj tekstu, kas publicēts OV C 200, 15.6.2020., 15. lpp.)

(2020/C 322/11)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 51. pantam (1).

VIENOTS DOKUMENTS

“Λούντζα Πιτσιλιάς” / “Lountza Pitsilias”

ES Nr.: PGI-CY-02367 – 15.9.2017.

ACVN ( ) AĢIN (X)

1. Nosaukums vai nosaukumi

“Λούντζα Πιτσιλιάς” / “Lountza Pitsilias”

2. Pieteikuma iesniedzēja(-as) valsts(-is)

Kipra

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

“Λούντζα Πιτσιλιάς” / “Lountza Pitsilias” ir produkts, kas izstrādāts no nogatavinātas, sausas, sālītas, kūpinātas gaļas, kura marinēta vīnā; to gatavo no cūkgaļas filejas. To ražo, nepievienojot nekādus konservantus (piemēram, nitrātus, nitrītus, polifosfātus), garšas pastiprinātājus vai citas piedevas. Arī izejvielas, ko izmanto “Λούντζα Πιτσιλιάς” / “Lountza Pitsilias” gatavošanai, nesatur nekādas piedevas vai konservantus (piemēram, nitrātus, nitrītus).

Šā produkta gatavošanā izmantotas šādas izejvielas:

— svaiga cūkgaļas fileja (katra dzīvnieka liemenim ir divas filejas, kas atrodas abās pusēs mugurkaulājam) no veseliem dzīvniekiem, kas nokauti tiesību aktos paredzētā kārtībā (ar pilnībā notecinātām asinīm un tūlīt atdzesēti). Tos saņemot, tiek pārbaudīta to krāsa (raksturīga gaiši sarkana), smarža (laba), iekšējā temperatūra (no 0 °C līdz 7 °C) un pH (no 5,3 līdz 6),

— sauss sarkanvīns no vīndārziem, kuros audzē vietējās vīnogu šķirnes ‘Mavro’ vīnogulājus un kuri var ietvert arī šķirnes ‘Maratheftiko’ vīnogulājus. Vīnu saņemot, pārbauda tā (šķirnei raksturīgo) aromātu, spirta saturu (no 12 līdz 15 %) un cukuru saturu (mazāk nekā 4 g litrā),

— rupjais (jūras) sāls,

— sasmalcināts koriandrs (Coriandrum sativum) un pēc izvēles – maltas ķimenes (Cuminum cyminum) un/vai malti melnie pipari (Piper nigrum).

Tālāk aprakstītas “Λούντζα Πιτσιλιάς” / “Lountza Pitsilias” īpašības.

Fizikālās īpašības

Forma: garena, šaura un cilindriska, ar nedaudz elipsveida šķērsgriezumu, konusveidīgu virzienā uz galiem.

Masa: 0,8–2,5 kg.

Organoleptiskās īpašības

Krāsa: tumši sarkana līdz melna ārpusē un gaiši sarkana līdz purpursarkana iekšpusē.

Aromāts: sarkanvīna, koriandra (un/vai ķimeņu) un dūmu.

Garša: nedaudz sāļa un dūmaina, to pastiprina gatavošanā izmantotā vīna, koriandra un/vai ķimeņu un melno piparu (ja pievieno) aromāts.

Konsistence: kompakta, viengabalaina, bez joslām, kas atdala muskuļu šķiedras, košļājot nedaudz stingra.

Ķīmiskās īpašības

Ūdens saturs: 40 %–60 %.

Nātrija hlorīds: 3–7 %.

“Λούντζα Πιτσιλιάς” / “Lountza Pitsilias” patēriņam piedāvā veselu vai sagrieztu šķēlēs, un to var pārdot iepakotu vai neiepakotu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Sauso sarkanvīnu, ko izmanto “Λούντζα Πιτσιλιάς” / “Lountza Pitsilias” gatavošanai, ražo noteiktajā ģeogrāfiskajā apgabalā no vīnogām, kas audzētas vīndārzos ar vietējās visplašāk izplatītās šķirnes ‘Mavro’ vīnogulājiem. Šie vīndārzi atrodas Pitsilia apgabalā (vīni ar kontrolētu cilmes vietas nosaukumu), un tajos var augt arī šķirnes ‘Maratheftiko’ (‘Vamvakada’) vīnogulāji.

Pitsilia apgabalam ir raksturīgas īpašas augsnes morfoloģiskās īpatnības un kvalitāte; tā īpašības ir labvēlīgas vīna ražošanai paredzētu vīnogu audzēšanai, piemēram, liels augstums virs jūras līmeņa, barības vielām trūcīga augsne slīpās nogāzēs, erodēti vulkāniskie ieži un nokrišņu neesība vīnogu nogatavošanās laikā. Visas šīs klimatiskās un morfoloģiskās īpatnības piešķir Pitsilia apgabalā ražotajiem vīniem īpašas organoleptiskās un kvalitātes īpašības, kuras tiek nodotas “Λούντζα Πιτσιλιάς” / “Lountza Pitsilias” un ietekmē tā organoleptiskās īpašības, jo produkta iegremdēšana vīnā ir svarīga saglabāšanas procesa sastāvdaļa.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Λούντζα Πιτσιλιάς” / “Lountza Pitsilias” gatavošanas dažādie posmi, kas veicami noteiktajā ģeogrāfiskajā apgabalā, ir šādi: sausā sālīšana vismaz 24 stundas, mērcēšana vīnā 7–10 dienas, garšvielu pievienošana, produkta kūpināšana 1–2 nedēļas un noturēšana nogatavināšanas telpā (ja vajadzīgs), lai piešķirtu vēlamo mitruma saturu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

–

3.6. Ar reģistrēto nosaukumu apzīmētā produkta marķēšanas īpašie noteikumi

Jebkurā formā, kādā produkts tiek piedāvāts (iepakots vai neiepakots, vesels vai sagriezts šķēlēs), uz tā jābūt atbilstošam marķējumam, kurā norādīts reģistrētais nosaukums un sīka informācija par ražotni, kurā tas ražots un/vai sagriezts un iepakots (ja sagriešana un iepakošana nenotiek ražotnē).

4. Ģeogrāfiskā apgabala īsa definīcija

Noteiktais ģeogrāfiskais apgabals Pitsilia ir pazīstams ar savu kalnainumu. Tas aptver apgabalus, kuri atrodas vismaz 700 metru augstumā virs jūras līmeņa un ietilpst tālāk minēto apdzīvotu vietu administratīvajās robežās.

Nikosijas eparhija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi un Kambi.

Larnakas eparhija: Odou.

Limasolas eparhija: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra un Chandria.

5. Saikne ar ģeogrāfisko apgabalu

Pieteikums nosaukuma “Λούντζα Πιτσιλιάς” / “Lountza Pitsilias” reģistrēšanai ir balstīts uz produkta fizikālajām, ķīmiskajām un organoleptiskajām īpašībām, kuras attīstījušās un saglabājušās tāda ražošanas procesa rezultātā, kurā nav vajadzīgas nekādas piedevas vai citas palīgvielas.

“Λούντζα Πιτσιλιάς” / “Lountza Pitsilias” īpašības, jo īpaši turpmāk norādītās, ir panāktas produkta ražotāju zinātības rezultātā.

Laiks, kurā fileja tiek turēta sālī, un izmantotā sāls daudzums nedaudz atšķiras atkarībā no filejas izmēra. Lielāka izmēra lountza tiek turēta sālī ilgāk, un tai ir nepieciešams nedaudz lielāks sāls daudzums, lai sasniegtu vēlamo absorbcijas pakāpi tieši filejas centrā, kā arī gatavā produkta vēlamo garšu.

Produktam “Λούντζα Πιτσιλιάς” / “Lountza Pitsilias” raksturīgo intensīvo vīna garšu un aromātu, kā arī iekšpuses krāsu ietekmē atbilstoša sausā sarkanvīna izvēle (aromāta un ķīmisko īpašību ziņā), iegūstot to no vīndārziem, kuros audzē visizplatītākās vietējās vīnogu šķirnes ‘Mavro’ vīnogulājus (aizņem apmēram 80 % no kopējās ar vīnogulājiem apstādītās platības), un kuros var būt arī sarkanā vīna vīnogu šķirnes ‘Maratheftiko’ vīnogulāji, kā arī tas, cik ilgu laiku fileju mērcē vīnā.

Arī pievienoto garšvielu daudzuma izvēles pamatā ir ražotāju pieredze, un to tāpat kā sāls daudzumu nosaka filejas lielums. Produkta garšu un aromātu nosaka atbilstoša garšvielu daudzuma pievienošana.

Kūpināšanas posms ir svarīgs, jo tas ietekmē “Λούντζα Πιτσιλιάς” / “Lountza Pitsilias” garšu, aromātu, konsistenci un krāsu. Kūpināšanas process ir viegls, pakāpenisks un auksts. Par uguns intensitāti, kūpināšanas ilgumu, cūkgaļas filejas attālumu no uguns un to, cik regulāri jāmaina cūkgaļas filejas novietojums kūpinātavā, izlemj, pamatojoties uz ražotāju pieredzi, ņemot vērā filejas lielumu un klimatiskos apstākļus. Vasaras mēnešos, kad temperatūra ir augstāka un mitruma līmenis zemāks, ugunij vajadzētu būt mazāk intensīvai, bet kūpināšanas ilgumam — īsākam. Kūpināšanas posma beigās produkts papildus aromātam un garšai, ko tam devis vīns, koriandrs un citas garšvielas (kuras tam var būt pievienotas), būs ieguvis raksturīgu dūmakainu aromātu un garšu, un tieši tas atšķir produktu no līdzīgiem produktiem, kas nav kūpināti.

Kūpināšanas process kopā ar laiku, kuru produkts noturēts nogatavināšanas telpā (ja vajadzīgs), nosaka “Λούντζα Πιτσιλιάς” / “Lountza Pitsilias” ūdens saturu un konsistenci. Ir ļoti svarīgi, lai kūpināšana būtu viegla, lai šķēlēs sagrieztā produkta konsistence būtu kompakta un viengabalaina, nevis mīksta un irdena. Kūpināšanas process un laiks, kuru produkts noturēts nogatavināšanas telpā (ja vajadzīgs), kopā ar vīnu ir noteicošie faktori, lai iegūtu vēlamo “Λούντζα Πιτσιλιάς” / “Lountza Pitsilias” krāsu iekšpusē. Procesa beigās produkta iekšpusei vajadzētu būt vienmērīgi gaiši sarkanā līdz purpursarkanā krāsā.

Pitsilia apgabala klimats, kam raksturīgas vēsas, sausas vasaras un maigas ziemas, apvienojumā ar nogāzēm, kuras ir salīdzinoši neauglīgas, ir palīdzējis attīstīt gaļas pārstrādes produktu ražošanas un konservēšanas procesu telpu vides apstākļos, kas nodrošinājis gaļas pieejamību ģimenei visu gadu bez nepieciešamības to uzglabāt taukos (kā to dara citos apgabalos). Šo produktu ražošanas zināšanas nav mainījušās, un tās tiek nodotas no paaudzes paaudzē; mūsdienās šo zinātību Pitsilia apgabala ražotāji modernajās iekārtās izmanto joprojām.

Arī Pitsilia apgabala augsne un klimats ir veicinājuši vīnogu ražošanu mazākā daudzumā, salīdzinot ar citiem apgabaliem, turklāt to sula ir bagātāka ar polifenoliem. Līdztekus citai ražošanas zinātībai “Λούντζα Πιτσιλιάς” / “Lountza Pitsilias” ražotāji ir mantojuši arī izcilo melno vīnu, ko minējis N. Ierides (1903, “Brief History of Cyprus” (“Īsa Kipras vēsture”)); tas vēl vairāk nostiprina saikni starp produktu un apgabalu, piešķirot tam intensīvo aromātu un garšu, kas raksturīgi vietējam vīnogu šķirnes ‘Mavro’ vīnam.

To “Λούντζα Πιτσιλιάς” / “Lountza Pitsilias” īpašību dēļ, kas iegūtas ražotāju zinātības un apgabala vīna izmantošanas rezultātā, produkts ir ieguvis “izsmalcinātas uzkodas” reputāciju, kā norādījis P. Xioutas, 1978, “Kypriaki Laografia ton Zóon” (“Dzīvnieki Kipras folklorā”). Tajā pašā publikācijā produkts “Λούντζα Πιτσιλιάς” / “Lountza Pitsilias” tiek minēts kā ārkārtīgi garšīgs. Tik tiešām, Kipras pavārs Andreass Mavrommatis, kuram piešķirta Michelin zvaigzne, intervijā sacījis, ka Pitsilia apgabalā ražo Kiprā labāko lountza.

Pitsilia apgabalā ražotie gaļas pārstrādes produkti, ietverot “Λούντζα Πιτσιλιάς” / “Lountza Pitsilias”, ir nesaraujami saistīti ar šo apgabalu, un visās publikācijās un/vai tīmekļa vietnēs, kas ietver informāciju tūristiem, ir īpaša atsauce uz tiem. Īpaši tiek minēti gaļas pārstrādes produkti no Pitsilia apgabala, tostarp, protams, “Λούντζα Πιτσιλιάς” / “Lountza Pitsilias”, arī publikācijās, kas saistītas ar Kipras gastronomiju, piemēram, Lauksaimniecības, dabas resursu un vides ministrija, 2011, “Gastronomikos Chartis tis Kyprou” (“Kipras kulinārijas karte”), kā arī Florentia Kithraiotou, 2009, “Trofi: aformi shesis” (“Pārtika – attiecību pamats”).

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) OV L 343, 14.12.2012., 1. lpp.